**Երևանի գեղասահքի և հոկեյի մարզադպրոց**, գեղասահքի դպրոց Երևանում։

2015-2019 թվականներին կոչվել է գեղասահքի ռուս չեմպիոնուհի Իրինա Ռոդնինայի անունով։

Պատմություն
-----------

Երևանի գեղասահքի և տափօղակով հոկեյի մանկապատանեկան դպրոցը հիմնադրվել է 1971 թվականին, որն իր գործունեությունը ծավալել է հիմնականում Բագրատունյաց փողոցում տեղակայված դպրոցում, շենքային ոչ բարենպաստ պայմանների պատճառով սպորտաձևերը զարգացում չեն ապրել, գեղասահքի դպրոցում երկար տարիներ չի գործել սահադաշտը։

Երևան քաղաքի ավագանու 2015 թվականի նոյեմբերի 25-ի որոշմամբ մարզադպրոցն անվանափոխվել է «Իրինա Ռոդնինայի գեղասահքի մարզադպրոց» ՊՈԱԿ-ի և գործելու է Ծովակալ Իսակովի պողոտա 27/10 հասցեում գտնվող նորակառույց գեղասահքի դպրոցի շենքում՝ անվանի գեղասահորդ, ՌԴ հասարակական գործիչ, Պետդումայի պատգամավոր Իրինա Ռոդնինայի ղեկավարությամբ։

2019 թվականին Երևանի ավագանու որոշմամբ գեղասահքի դպրոցը վերանվանվել է «Երևանի գեղասահքի և հոկեյի մարզադպրոց»։

Գեղասահքի դպրոցը կառուցվել է Մոսկվայի «Մոնարխ» ընկերությունների խմբի տնօրեն, «Բարեկեցություն» բարեգործական հիմնադրամի նախագահ Սերգեյ Համբարձումյանի սեփական միջոցներով և նվիրաբերվել է Երևանի քաղաքապետարանին։ Երևանի սահադաշտի շինարարությունն սկսվել է 2014 թվականի հոկտեմբերին։ Եռահարկ շինության ընդհանուր մակերեսը կազմում է 4360 քմ, որից 1800 քմ զբաղեցնում է սահադաշտը, ունի խորեոգրաֆիայի դահլիճ, մեթոդական լսարան, ֆիզիկական մարզումների համար նախատեսված մարզասարքեր, ինժեներական և սառեցման համակարգերի ժամանակակից արտադրության սարքավորումներ, հոկեիստների և գեղասահորդների համար անհրաժեշտ գույք, միջազգային չափանիշներին համապատասխան հանդերձարաններ։

Կառույցի անվան փոփոխություն
---------------------------

2019 թվականին Երևանի ավագանու որոշմամբ «Իրինա Ռոդնինայի գեղասահքի դպրոց»-ը վերանվանվել է «Երևանի գեղասահքի և հոկեյի մարզադպրոց»-ի։ Անվանափոխության նախագիծը ներկայացրել էր Երևանի ավագանու «Լույս» խմբակցությունը՝ նշելով, որ խորհրդային գեղասահորդուհի, եռակի օլիմպիական չեմպիոն, աշխարհի տասնակի չեմպիոն Իրինա Ռոդնինան 2019 թվականին փետրվարի 26-ին Բաքվում մասնակցել է Խոջալուի իրադարձությունների հետ կապված երթին։

|  |  |  |
| --- | --- | --- |
|  | Ռուս ժողովրդի 99 տոկոսը տեղյակ չէ Խոջալուի ողբերգության մասին։ Անհրաժեշտ է ֆիլմեր նկարահանել, գրքեր հրատարակել Խոջալուի մասին, որպեսզի արդարությունը հաղթանակի, հարկավոր է որքան հնարավոր է տեղեկացնել փետրվարի 25-26-ի գիշերը Խաջալուում ազգայնամոլների կողմից կատարված հանցագործությունների մասին։- Իրինա Ռոդնինա |  |

Դպրոցի անվանափոխության մասին նախագիծը շրջանառության մեջ դնելուց հետո այդ մտադրությանն Իրինա Ռոդնինան արձագանքել է.

|  |  |  |
| --- | --- | --- |
|  | Դա իրենց իրավունքն է, ես արել եմ՝ ինչ արել եմ։ Անվանակոչեք դպրոցը ինչպես կցանկանաք։ Ինչպես նավը անվանես, այնպես էլ նա կնավարկի։ |  |

Ընդհանուր տեղեկություններ
-------------------------

* Գեղասահքի կենտրոնական մարզադահլիճը կարող է տեղավորել 538 հանդիսական։
* Եռահարկ շինության ընդհանուր մակերեսը կազմում է 4360 քմ, որից 1800 քմ զբաղեցնում է սահադաշտը։
* Մարզահամալիրի կառուցման արժեքը կազմել է 7.55 միլիոն ԱՄՆ դոլար։
* Կառուցման ֆինանսավորումը կատարվել է Մոսկվայի «Մոնարխ» ընկերությունների խմբի տնօրեն, «Բարեկեցություն» բարեգործական հիմնադրամի նախագահ Սերգեյ Համբարձումյանի սեփական միջոցներով։
* Կառույցի սեփականատերն է Երևանի քաղաքապետարանը։
* Մարզադպրոցը 2015 թվականին կոչվել է ռուս գեղասահորդուհի Իրինա Ռոդնինայի անունով։
* 2019 թվականին դպրոցն անվանվել է Երևանի գեղասահքի և հոկեյի մարզադպրոց։
* Կառուցման սկիզբը տրվել է 2014 թվականի հունիսին։
* Պաշտոնական բացումը կատարվել է 2015 թվականի դեկտեմբերի 5-ին։

Ծանոթագրություններ
------------------

1. 1 2  "Երևանի «Իրինա Ռոդնինայի գեղասահքի դպրոց»-ը անվանափոխվեց". *armenpress.am*. Retrieved 2019 թ․ մայիսի 8.
2. ↑  Երևանում պաշտոնապես բացվեց Իրինա Ռոդնինայի անվան գեղասահքի դպրոցը
3. ↑  Երևանն արդեն ունի գեղասահքի մարզադպրոց և տափօղակով հոկեյի դպրոց
4. ↑  "Երևանն ունի գեղասահքի մարզադպրոց և տափօղակով հոկեյի դպրոց". Արխիվացված է the original 2021 թ․ մայիսի 1-ին. Retrieved 2015 թ․ դեկտեմբերի 7.
5. ↑  "Երևանի Իրինա Ռոդնինայի գեղասահքի դպրոցը անվանափոխվեց․ պատճառը Բաքվում արած հայտարարություններն են". *Armtimes.com*. Retrieved 2019 թ․ մայիսի 8.

Արտաքին հղումներ
----------------

* Երևանում բացվեց գեղասահքի ու հոկեյի բարձրակարգ մարզադպրոց